ฮั่งเส็งปิดพุ่ง 169.60 จุด ขานรับข้อมูลศก.สหรัฐ
ฮั่งเส็งปิดพุ่ง 169.60 จุด ขานรับข้อมูลศก.สหรัฐ
6 ธ.ค. 2559

ดัชนีฮั่งเส็งตลาดหุ้นฮ่องกงปิดวันนี้ปรับตัวเพิ่มขึ้น โดยดัชนีฮั่งเส็งเพิ่มขึ้น 169.60 จุด หรือ 0.75% ปิดวันนี้ที่ 22,675.15 จุดขานรับรายงานที่ระบุว่าภาคบริการของสหรัฐมีการขยายตัวที่แข็งแกร่งในเดือนพ.ย.        
ทั้งนี้ ผลสำรวจของสถาบันจัดการด้านอุปทานของสหรัฐ (ISM) ระบุว่า ดัชนีภาคบริการของ ISM ขยายตัวที่ระดับ 57.2 ในเดือนพ.ย. พุ่งขึ้นจากระดับ 54.8 ในเดือนต.ค. ซึ่งเป็นการขยายตัวในอัตราที่รวดเร็วที่สุดในรอบ 13 เดือน และสูงกว่าที่นักวิเคราะห์คาดการณ์ไว้ที่ระดับ 55.4
ขณะที่ไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) ภาคบริการของสหรัฐ อยู่ที่ระดับ 54.6 ในเดือนพ.ย. ซึ่งแม้ว่าต่ำกว่าตัวเลขเบื้องต้นที่ระดับ 54.7 แต่ดัชนียังคงอยู่สูงกว่า ระดับ 50 ซึ่งบ่งชี้ถึงการขยายตัวของภาคบริการ